Document ID: /roh_data/filtered/fineweb-2-filterrobots_roh.jsonl.gz/40451

buna prestaziun malgrad sperdita
La dumengia ei il capogruppa Eschenbach staus sin viseta a Pustget. Igl atun ei la partida ida cun 8:2 clar en favur dall’equipa dil cantun S.Gagl. Mo quella ga vesa ei ô empau auter. Trun/Rabius entscheiva il giug fetg disciplinau. Ei vegn schau giugar il favorit e speculau sin lur sbagls – e quei gartegia e dètg bein. L’equipa da casa vegn baul tier bunas schanzas e va ella 19. minuta fadegiadamein entras Daniel Pfister en avantatg. Eschenbach anfla vinavon negin recept da surmuntar la buna defensiun da Trun/Rabius, cheutras gartegia ei adina puspei al CBTR da vegnir tier bunas acziuns. 10 minutas avon pausa vesa Patrizio Decurtins ch’il goli d’Eschenbach ei postaus memia lunsch ord gol e setta ord 40 meters, il bal dat giu avon il gol e seglia si ella traversa. Quei fuss stau il gol! Pauc pli tard nezegia Eschenbach denton ina malprecauzin e vegn entras Kaan Polat tier igl 1:1. Ed ei sa aunc vegnir mender per l’equipa dalla Cadi; igl arbiter schula in penalti pils hosps. Daniel Monn – che segida quei di sco goli – parescha denton suveran il siet e procura per atmosfera a Pustget. Da pausa trembla la cabina d’Eschenbach, il trenader ei insumma buca cuntents cun la prestaziun da ses giugadurs e vul ina reacziun. Denton ei il giug era suenter pausa ulivs tochen che Dominik Hinder vegn emblidaus ella da tschun e setta il secund gol pils hosps. 12 minutas avon la fin schula igl arbiter danovamein in penalti pils hosps. Robert Stojanov surpren la responsabladad e lai quella ga negina schanza a Daniel Monn. 5 minutas pli tard nezegia Sandro Vigini in conter e aulza sin 1:4. Trun/Rabius muossa denton morala e vegn era aunc tier siu penalti, Raffael Riget parescha denton il ferm siet da Patrizio Decurtins. Patrizio vul denton far siu gol e quei gartegia era ella 91. minuta. Cul resultat da 2:4 en favur d’Eschenbach va il giug lu era a fin. Trun/Rabius ha muossa ina buna prestaziun a casa encunter il capogruppa. Fussen la schanzas cunzun avon pausa vegnidas nezegiadas vess ei tgunsch dau la surpresa.